Umsögn

stjórnar Sorpstöðvar Suðurlands bs.

um drög að stefnu um meðhöndlun úrgangs 2021-2032,

sem birt voru í Samráðsgátt 12.01.2021 með umsagnarfresti til 23.02.2021

Stjórn Sorpstöðvar Suðurlands bs. (SOS) fagnar því að komin séu fram drög að stefnu sem leysir Landsáætlun um meðhöndlun úrgangs af hólmi og samræmist 5. gr. laga nr. 55/2003 um meðhöndlun úrgangs.

Stjórn SOS fagnar sérstaklega áformum um að umhverfis- og auðlindaráðuneytið fyrirhugi að láta greina mögulegar útfærslur við álagningu raunkostnaðar vegna meðhöndlunar úrgangs, „*með það fyrir augum að draga fram kosti, ókosti og hagkvæmni hverrar útfærslu, auk þess að leiða í ljós hvort þörf er á sérstökum innviðum eða hjálpartólum til að auðvelda sveitarfélögum framkvæmdina*“ (Aðgerð 22). Í þessari greiningu þyrfti að skýra heimild sveitarstjórna til að færa álagningu gjalds milli úrgangsflokka, en hingað til hefur ekki verið að fullu ljóst hvort gjaldtaka vegna tiltekins flokks verði að miðast við kostnað af meðhöndlun þess flokks sérstaklega, eða hvort heimilt sé að „mismuna“ úrgangsflokkum í þeim tilvikum þar sem slíkt skapar hvata til betri nýtingar auðlinda. Dæmi um slíkt væri að gjald vegna óflokkaðs úrgangs sé einnig látið standa undir kostnaði vegna lífúrgangs sem sérsafnað er til moltugerðar eða annarrar vinnslu, eða til heimajarðgerðar. Ólíklegt er að meðhöndlun lífúrgangs verði felld undir framlengda framleiðendaábyrgð og því þurfa sveitarfélög væntanlega að sækja kostnað vegna þessa úrgangsflokks til úrgangshafa.

Að öðru leyti vísar stjórn SOS í umsögn sína, dags. 4. febrúar sl., um drög að breytingu á lögum vegna innleiðingar hringrásarhagkerfis.

F.h. stjórnar Sorpstöðvar Suðurlands bs.

Anton Kári Halldórsson,

varaformaður